O‘zbekiston Prezidenti Shavkat Mirziyoyev Qirgʻiziston Prezidenti Almazbek Atamboyev bilan uchrashdi

09.06.2017
ShHTning Ostona sammiti doirasida Prezidentimiz Shavkat Mirziyoyev oʻzi uchun ajratilgan qarorgohda Qirgʻiziston Respublikasi Prezidenti Almazbek Atamboyev bilan uchrashdi.  


Shavkat Mirziyoyev Qirgʻiziston Prezidenti bilan bu galgi uchrashuvi ikki davlat oʻrtasidagi aloqalarni yanada mustahkamlash, hamkorlik aloqalarni kengaytirishda muhim bosqich boʻlishi, Samarqanddagi uchrashuvda erishilgan kelishuvlarni mazmunan boyitishini ta’kidladi. 


Almazbek Atamboyev oʻzbek va qirgʻiz xalqlarining azaliy qardoshlik munosabatlari, urf-odat va an’analari oʻxshashligi oʻzaro hamkorlikni izchil rivojlantirishda muhim omil boʻlayotganini qayd etdi.    


Keyingi paytlarda ikki davlat oʻrtasidagi aloqalar sezilarli darajada faollashdi. Davlat rahbarlarining telefon orqali muloqotlari, hukumatlar va hududlar darajasida delegatsiyalar almashinuvi amalga oshirilmoqda. Mamlakatlarimiz jamoatchiligi vakillarining Andijon va O‘sh shaharlariga oʻzaro tashrifi  boʻlib oʻtdi.   


Prezidentlar siyosiy muloqotni yanada rivojlantirish va ijtimoiy-iqtisodiy munosabatlarni kengaytirish masalalarini muhokama etib, tomonlarni qiziqtirgan mintaqaviy va xalqaro ahamiyatga molik qator muammolar yuzasidan fikr almashdilar.